

**D 2.1.1. BLOK B – TECHNICKÁ SPRÁVA**

NÁZOV STAVBY: „REVITALIZÁCIA VNÚTROBLOKOVÝCH   
 PRIESTOROV NA SÍDLISKU POD VŔŠKY   
 V ŽIARI NAD HRONOM“

MIESTO STAVBY: ŽIAR NAD HRONOM

OBJEDNÁVATEĽ: MESTO ŽIAR NAD HRONOM

GENERÁLNY PROJEKTANT: BARÉNYI & ARCHITEKTI   
LESNÍCKA 10  
031 01 LIPTOVSKÝ MIKULÁŠ

AUTORI ARCHITEKTONICKÉHO ING. ARCH. EVA TEPLANOVÁ, ArtD.

RIEŠENIA: ING. ARCH. IGOR TEPLAN,

AUTORIZOVANÝ ARCHITEKT

SADOVÉ ÚPRAVY: ING. ZUZANA SOBOTOVÁ

STUPEŇ: REALIZAČNÝ PROJEKT

DÁTUM: MÁJ 2017

V LIPTOVSKOM MIKULÁŠI VYPRACOVAL:

MÁJ 2017 ING. ARCH. IGOR TEPLAN

**1. URBANISTICKÉ A DOPRAVNÉ RIEŠENIE**Predmetom urbanistického riešenia revitalizácie vnútrobloku je sanácia existujúcich spevnených plôch chodníkov, návrh nových chodníkov, doplnenie a regenerácia výsadby zelene a trávnatých plôch, vybavenie vnútrobloku absentujúcim mobiliárom a hernými prvkami pre deti, mládež a seniorov.

Urbanistické riešenie koncepčne dopĺňa absentujúce existujúce pešie ťahy a prepája ich   
s novonavrhovanými hernými plochami. Priestor vnútrobloku je bez dopravných spevnených plôch.

Areál vnútrobloku B je zameraný na ihriská pre deti vo vekovej skupine 5 – 12 rokov, pre tzv. psíčkarov a skupinu seniorov, čomu je prispôsobený výber jednotlivých herných prvkov, a cvičebného mobiliáru viď výkresová časť.

Návrh vyčleňuje funkčné plochy vnútrobloku, ktoré dopĺňa prvkami parkového sedenia tzv. „obývačkového typu“. V severovýchodnom kvadrante riešeného bloku je navrhnutý oplotený výbeh pre psov s dvoma vstupnými, resp. výstupnými zádveriami.

Primárne sa dopĺňa systém chodníkov ul. M. Benku – ul. A Štefanku, ktoré vytvárajú spolu s rozšíreným existujúcim chodníkom vnútrobloku nový okruh, ktorý je definovaný šírkou 2,5 m (chodník + in line dráha pre korčuľovanie, bicykľovanie detí a mládeže) a rozširuje existujúci peší ťah ul. Jesenského – ul. A. Štefanku na chodník o šírke 1,5 m s asfaltovou povrchovou úpravou. Existujúce chodníky budú rekonštruované s novou povrchovou úpravou – asfaltobetón a taktiež budú v rohoch zaoblené, aby nedochádzalo zbytočne k výšľapom a obmedzovaniu funkčného pohybu chodcov.

Plochy nových chodníkov, sekundárnych chodníkov o šírke 1,5 m budú prepájať hernú plochu v centre vnútrobloku s parkovým sedením a upravenými vstupmi pre ohradené ihrisko pre psíkov. Navrhovaná povrchová úprava nových chodníkov je asfaltobetón.

**2. ARCHITEKTONICKÉ RIEŠENIE**Architektonické riešenie vychádza z existujúceho charakteru a technického potenciálu vnútrobloku, t. j. existujúcich betónových peších komunikácii, existujúcej novozaloženej zeleni, verejného osvetlenia, a podzemných sietí. V maximálnej možnej miere využíva potenciál existujúcich spevnených betónových plôch, t. č. nefunkčných (prašiaky).

Jednotlivé ihriská sú diferencované podľa vekovej skladby s dôrazom na bezpečnosť: dodržanie bezpečnostných zón, bezpečnosti povrchov nielen ihrísk, ale aj samotného dizajnu vybraných prvkov mobiliáru podľa príslušných noriem a predpisov.

Parkový mobiliár je situovaný k ohniskám ihrísk v už spomínanej forme „obývačkového sedenia“. Je doplnený v nevyhnutnej miere verejným osvetlením, smetnými košmi, stojanom na bicykle.

Jednotlivé priestory sú dokomponované zeleňou s cieľom: funkčnosť, napr. založenie športového trávnika, praktickosť – výber nízkoúdržbových kultivarov, primeraný maximálny vzrast v dospelom veku, prístupnosť kosenia, estetickou - farebné podsadby trávnato trvalkové, zapojené skupiny okrasných krov, ap.

Výrazne hmotovo-kompozičným akcentom navrhovaného riešenia je umiestnenie lanovej preliezačky Terrano 1895 v centrálnom priestore bloku s využitím jej výrazného výtvarného pôsobenia.

Navrhovanou kombináciou dizajnových akcentov herných priestorových prvkov, parkového mobiliáru, výtvarne prepracovaných herných plôch, sanovaných chodníkov a novej kompozičnej a obsahovej úprave zelene dôjde k výraznému zvýšeniu nielen funkčnej, ale aj estetickej kvality obytného prostredia.

**3. STAVEBNO-TECHNICKÉ RIEŠENIE   
a) Výkopy**

V miestach novonavrhovaných chodníkov, resp. úprav exist. chodníkov a doplnenie navrhovaných hracích plôch, ktoré sú navrhované na t. č. trávnatých plochách sú navrhnuté plošné odkopy ornice a zeminy a to do hĺbky cca 300 mm od existujúcej úrovne, čím sa vytvorí priestor pre navrhovanú skladbu spevnených plôch a chodníkov. Hlbšie výkopy sa vyhotovia len pre potrebu osadenia niektorých hracích prvkov a mobiliáru (smetné koše, otočné kreslá, stolík a lavičky). Vykopaná ornica a zemina bude rozplanírovaná na existujúcich trávnatých plochách v rámci navrhovaných sadových úprav.

Výkopy cca -500 mm od existujúceho terénu sa vyhotovia pre hracie plochy HP4 a HP6, kde bude aplikovaný plavený štrk. Výkopy bude potrebné vyhotoviť pre osadenie základových pätiek oplotenia psieho výbehu. Rozmer výkopu pre jednu pätku 400/400/1000 mm.

**b) Základy**

Základové konštrukcie budú vyhotovené pre účely osadenia herných prvkov a mobiliáru. Tieto sú súčasťou ich dodávky a pri ich realizácii je potrebné postupovať podľa ich technických listov.

Pre osadenie stĺpikov novonavrhovaného oplotenia psieho výbehu budú vyhotovené základové pätky z prostého betónu C20/25 rozmerov 400/400/1000 mm. Šalované budú priamo do výkopu. Vrchná hlavica bude odšalovaná do betónovej plotovej tvárnice 400/400/250 mm, alt . do dreveného debnenia.

**c) Búracie práce**

V riešenom priestore budú demontované všetky existujúce a navrhované prvky: lavičky, detské preliezky, konštrukcie prašiakov, sušiakov a odpadkové koše. Pre sanovanie existujúcich chodníkov a vyhotovenie nových bude potrebné vybúranie určených záhradných obrubníkov. Vybúrané budú aj poškodené a nefunkčné časti existujúcich betónových chodníkov. Betónové chodníky budú vybúrané na určených miestach aj v kontakte so vstupmi do bytových domov, pretože je nutné znížiť výškovú úroveň, aby bolo možné vytvoriť novú finálnu vrstvu z asfaltobetónu, ktorá by inak bola v konflikte s otváranými vstupnými dverami.

Všetky plochy, ktoré sa budú búrať sa od ponechaných častí primárne oddelia napílením.

Zachované betónové chodníky sa očistia tlakovou vodou a existujúce záhradné obrubníky sa mechanicky očistia od prerastenia trávy. V juhovýchodnej časti bude rozobratý chodník z veľkoformátovej dlažby.

**d) Spevnené plochy**

Vo vnútrobloku je navrhnutá sanácia existujúcich chodníkov a doplnenie nových chodníkov na trávnatých plochách. V rámci sanácie existujúcich chodníkov, resp. v mieste nových chodníkov v kontakte s trávnikmi, sú navrhnuté nové záhradné obrubníky, uložené v betónovom lôžku. V miestach pravouhlých zlomov chodníkov je navrhnuté oblúkové doplnenie chodníkov so segmentovými obrubníkmi dĺžky 500 mm.

Povrchová úprava všetkých chodníkov je asfaltobetón. Rozšírenie existujúceho chodníka, ktorý kopíruje pôdorys bytového domu a jeho prepojením s nový chodníkom v trase existujúceho výšľapu vznikne 2,5 m široký okruh, ktorý bude môcť slúžiť ako korčuliarska mikrodráha.

Novonavrhované podkladné betóny pre chodníky bude potrebne priečne dilatovať narezaním do 48 hodín od betonáže, alter. v čase betonáže vložením separačnej asfaltovej lepenky. Dĺžky jednotlivých dilatačných úsekov budú 3 000 – 4 500 mm. V súbežnom styku s existujúcim chodníkom, v mieste novej dilatácie narezať aj existujúci chodník, resp. tam, kde sú existujúce dilatácie vytvoriť dilatáciu v novej dobetonovávke chodníka.

Všetky sanované a doplnené chodníky budú mať povrchovú úpravu z asfaltobetónu hrúbky 50 mm. Jednotlivé konštrukčné skladby spevnených plôch sú podrobne rozpísané a graficky znázornené vo výkresovej časti.

Existujúce spádové pomery súčasných spevnených plôch ostávajú nezmenené. Dažďová voda z chodníkov z väčšej časti presiakne do trávnikov. Voda z hracích plôch rovnako presiakne do podložia, resp. trávnikov.

Hracie plochy HP4 a HP6 budú upravené bezpečnostným dopadovým povrchom z plaveného štrku v hrúbke min. 400 mm.

Hracia plocha HP5 a vstupné zádveria do psieho výbehu – HP7a a HP7b budú vyplnené hutneným mlatovým povrchom.

Hracia plocha HP7 – výbeh pre psov bude trvalo zatrávnený.

**e) Hracie prvky a mobiliár**

Na hracích plochách je navrhnuté osadenie hracích prvkov. Výber a osadenie prvkov je navrhnuté tak, aby boli dodržané dostatočné bezpečnostné zóny jednotlivých prvkov. Okrem hracích zostáv sú navrhnuté vo vnútrobloku dve sedacie zostavy a prvky mestského mobiliáru – stojan na bicykle, dvojica smetných košov a kôš na psie exkrementy. Výbeh pre psov je vybavený trojicou lavičiek, ďalším košom na psie exkrementy a zostavou prekážok pre výcvik psov. Podrobná špecifikácia a spôsoby osadenia prvkov sú určené v technických listoch, ktoré sú súčasťou výkresovej časti.

**f) Oplotenie výbehu pre psov**

Oplotenie výbehu je navrhnuté zo systémových prvkov, napr. od výrobcu DIRICKX. Navrhnuté sú stĺpiky UNIVERS dlhé 2000 mm pre výšku oplotenia 1500 mm. Pre zavetrenie oplotenia sú navrhnuté vzpery dĺžky 1750 mm. Stĺpiky a vzpery budú osadené do betónových pätiek (pozri časť základy). Na stĺpikoch je navrhnuté pletivo DIRICKX AXIAL vysoké 1500 mm. Súčasťou oplotenia sú aj 4 ks bráničiek ECO 1000/1500 mm, 2 kusy pre vstup a 2 kusy pre výstup. Kľučky na bráničkách osadiť vždy v smere pohybu, v protismere pohybu osadiť guľu.