

**D 3.1.1. BLOK C – TECHNICKÁ SPRÁVA**

NÁZOV STAVBY: „REVITALIZÁCIA VNÚTROBLOKOVÝCH   
 PRIESTOROV NA SÍDLISKU POD VŔŠKY   
 V ŽIARI NAD HRONOM“

MIESTO STAVBY: ŽIAR NAD HRONOM

OBJEDNÁVATEĽ: MESTO ŽIAR NAD HRONOM

GENERÁLNY PROJEKTANT: BARÉNYI & ARCHITEKTI   
LESNÍCKA 10  
031 01 LIPTOVSKÝ MIKULÁŠ

AUTORI ARCHITEKTONICKÉHO ING. ARCH. EVA TEPLANOVÁ, ArtD.

RIEŠENIA: ING. ARCH. IGOR TEPLAN,

AUTORIZOVANÝ ARCHITEKT

SADOVÉ ÚPRAVY: ING. ZUZANA SOBOTOVÁ

STUPEŇ: REALIZAČNÝ PROJEKT

DÁTUM: MÁJ 2017

V LIPTOVSKOM MIKULÁŠI VYPRACOVAL:

MÁJ 2017 ING. ARCH. IGOR TEPLAN

**1. URBANISTICKÉ A DOPRAVNÉ RIEŠENIE**Predmetom urbanistického riešenia revitalizácie vnútrobloku je sanácia existujúcich spevnených plôch chodníkov, návrh nových chodníkov, doplnenie a regenerácia výsadby zelene a trávnatých plôch, vybavenie vnútrobloku absentujúcim mobiliárom a hernými prvkami pre deti, mládež a seniorov.

Urbanistické riešenie koncepčne dopĺňa absentujúce existujúce pešie ťahy a prepája ich   
s novonavrhovanými hernými plochami. Samotné dopravné riešenie vrátane statických dopravných plôch nie je predmetom riešenia realizačného projektu.

Jednotlivé betónové plochy v súčasnosti nefunkčné plochy po sušiakoch prádla a prašiakoch zhodnocuje návrh do podoby ihrísk s návrhom liatych farebných gumených povrchov s osadením herných prvkov a sedení v podobe parkových zostáv so stolíkmi. Parkové sedenia sú navrhnuté v rovnakom dizajne v podobe lavičiek, resp. otočných kresielok.

Areál vnútrobloku C je zameraný na ihriská pre deti vo vekovej skupine 5 – 12 rokov a adolescentov, čomu je prispôsobený výber jednotlivých herných a športových prvkov, viď výkresová časť.

Vyčleňuje dve hlavné herné plochy vnútrobloku, ktoré dopĺňa prvkami parkového sedenia tzv. „obývačkového typu“.

- Pozdĺž dvojsmernej komunikácie navrhuje paralelný chodník v šírke 1,7 m, ktorý je riešený v rámci trávnatých plôch a spevnených betónových plôch so zásobovacou funkciou. Táto pešia trasa prepája priamo ulicu A Štefanku a Štúrovu ulicu. V priestore vnútrobloku prepája novonavrhnutý chodník samotné vstupy do bytového domu s podstavanou občianskou vybavenosťou.

Výstavba navrhovaného chodníka zamedzí chodcom pohybovať sa nekoordinovane po dopravnom koridore, resp. po okraji komunikácie – tvorbe výšľapov. Samotné protiparkovacie zábrany, namontované t. č. riešia iba parkovanie osobných automobilov na trávnikoch, ale zároveň nedovoľujú chodcovi ustúpiť doprave v prípade núdze.

- Dvoma chodníkmi zo žulových kociek sú prepojené priečne chodníky spájajúce peší ťah vnútrobloku a nový chodník. Ich veľmi dôležitou funkciou je aj utlmenie dopravného toku a následne vytvorenie pokojnej atmosféry prináležiacej vnútroblokovým priestorom.

V severnej časti je novonavrhovaný chodník doplnený chodníkom 1,2 m širokým v mieste súčasného výšľapu.

V južnej časti absentuje v priestore pred občianskou vybavenosťou U suseda prepojenie na Štúrovu ulicu. V tejto časti je preto navrhnutý nový chodník, ktorý je v časti v úrovni existujúcej spevnenej plochy a v časti na úrovni existujúceho cestného obrubníka. Chodník nadväzuje na jeden z už spomínaných optických prechodov cez cestu, ktorý je navrhnutý zo žulových kociek v úrovni komunikácie. Medzi štítovou stenou bytového domu a pohostinstvom „U suseda“ je navrhnutý nový chodník popri komunikácii, ktorý sa napojí na existujúce chodníky zo strany Štúrovej ulice.

Vnútroblok je prepojený tak aj so Štúrovou ulicou formou 1,5 m širokého chodníka. Realizačný projekt sanuje existujúci chodník z betónových dlažieb na nový s asfaltovým povrchom.

Vnútorné existujúce pešie betónové chodníky sú sanované asfaltobetónovým novým povrchom a priečne sú prepojené s novonavrhovaným prejazdným pásom chodníka zo žulových kociek v dvoch bodoch, ktorý prispeje k upokojeniu celého priestoru vnútrobloku. Všetky novonavrhované chodníky sú navrhované s povrchovou úpravou asfaltobetón.

**2. ARCHITEKTONICKÉ RIEŠENIE**Architektonické riešenie vychádza z existujúceho charakteru a technického potenciálu vnútrobloku, t. j. existujúcich betónových peších komunikácii, existujúcej novozaloženej zeleni, verejného osvetlenia, exist. dopravných plôch a podzemných sietí. V maximálnej možnej miere využíva potenciál existujúcich spevnených betónových plôch, t. č. nefunkčných – priestory na sušenie prádla, prašiaky.

Architektonické riešenie navrhuje revitalizáciu týchto plôch prostredníctvom gumených farebných povrchov s osadením herných prvkov.

Jednotlivé ihriská sú diferencované podľa vekovej skladby s dôrazom na bezpečnosť: dodržanie bezpečnostných zón, bezpečnosti povrchov nielen ihrísk, ale aj samotného dizajnu vybraných prvkov mobiliáru podľa príslušných noriem a predpisov.

Parkový mobiliár je situovaný k ohniskám ihrísk v už spomínanej forme „obývačkového sedenia“. Je doplnený v nevyhnutnej miere verejným osvetlením, smetnými košmi, stojanom na bicykle.

Jednotlivé priestory sú dokomponované zeleňou s cieľom: funkčnosť, napr. založenie športového trávnika, praktickosť – výber nízkoúdržbových kultivarov, primeraný maximálny vzrast v dospelom veku, prístupnosť kosenia, oddeľujúcou – živé ploty pri statických dopravných plochách, estetickou - farebné podsadby trávnato trvalkové, zapojené skupiny okrasných krov, ap. Bezpečnosť - v priestoroch ihrísk detí s doprovodom rodičov je zeleň navrhnutá tak, aby bola v čo najväčšej možnej miere zaručená ostraha a prehľadnosť priestoru dvora zo strany dospelej osoby.

V priestore vnútrobloku je osobitne vnímaná viacúčelová športová plocha, ktorá je t. č. oplotená a projektové riešenie navrhuje zachovanie nosnej konštrukcie oplotenia a výmenu pletiva.

Navrhovanou kombináciou dizajnových akcentov herných priestorových prvkov, parkového mobiliáru, výtvarne prepracovaných herných plôch, sanovaných chodníkov a novej kompozičnej a obsahovej úprave zelene dôjde k výraznému zvýšeniu nielen funkčnej, ale aj estetickej kvality obytného prostredia.

**3. STAVEBNO-TECHNICKÉ RIEŠENIE   
a) Výkopy**

V miestach novonavrhovaných chodníkov, resp. úprav exist. chodníkov a doplnenie navrhovaných hracích plôch, ktoré sú navrhované na t. č. trávnatých plochách sú navrhnuté plošné odkopy ornice a zeminy a to do hĺbky cca 300 mm od existujúcej úrovne, čím sa vytvorí priestor pre navrhovanú skladbu spevnených plôch a chodníkov. Pre osadenie trojice smetných košov budú vykopané výkopy pre betónové pätky 400/400/600 mm. Medzi štítovým múrom bytového domu a komunikáciou v juhovýchodnej časti v smere vyústenia na Štúrovú ulicu je navrhnutý odkop svahovania pre osadenie novonavrhovaného chodníka. Svahovanie bude zabezpečené zárubným múrikom z gabiónového koša (pozri rez R25-R25´). Vykopaná ornica a zemina bude rozplanírovaná na existujúcich trávnatých plochách v rámci navrhovaných sadových úprav.

**b) Základy**

Základové konštrukcie budú vyhotovené len pre účely osadenia herných prvkov a mobiliáru. Tieto sú súčasťou ich dodávky a pri ich realizácii je potrebné postupovať podľa ich technických listov. Pre zachytenie odkopu je navrhnutý zárubný múrik z gabiónového koša, ktorý bude založený na zhutnenom podloží na úrovni -150 mm od upraveného terénu.

**c) Búracie práce**

V riešenom priestore budú demontované všetky existujúce a navrhované prvky: lavičky, detské preliezky, konštrukcie prašiakov a sušiakov, odpadkové koše a existujúce pieskovisko vrátane odvozu piesku. Pre sanovanie existujúcich chodníkov a vyhotovenie nových bude potrebné vybúranie určených záhradných a cestných obrubníkov. Vybúrané budú aj poškodené a nefunkčné časti existujúcich betónových chodníkov. Betónové chodníky budú vybúrané na určených miestach aj v kontakte so vstupmi do bytových domov, pretože je nutné znížiť výškovú úroveň, aby bolo možné vytvoriť novú finálnu vrstvu z asfaltobetónu, ktorá by inak bola v konflikte s otváranými vstupnými dverami.

Pre vybudovanie prepojovacích „upokojujúcich“ chodníkov z prírodného kameňa naprieč vozovkou je navrhnuté vybúranie asfaltového krytu s podkladovými vrstvami.

Existujúce betónové plochy, ktoré budú transformované na detské ihriská je potrebné perforovať navŕtaním pre priesak dažďovej vody. Všetky plochy, ktoré sa budú búrať, sa od ponechaných častí primárne oddelia napílením.

Zachované betónové chodníky sa očistia tlakovou vodou a existujúce záhradné obrubníky sa mechanicky očistia od prerastenia trávy. V juhovýchodnej časti bude rozobratý chodníček z veľkoformátovej dlažby.

**d) Spevnené plochy**

Vo vnútrobloku je navrhnutá sanácia existujúcich chodníkov, doplnenie nových chodníkov na trávnatých plochách a vybudovanie absentujúceho chodníka paralelne s vnútroblokovou obslužnou komunikáciou. Na základe požiadaviek OV PZ v Žiari nad Hronom je chodník navrhnutý o 80 mm vyššie oproti existujúcej komunikácii. Navrhovaný chodník je trasovaný v priamom kontakte existujúcej komunikácie s prevažným zachovaním cestných obrubníkov. T. č. novozrekonštruované chodníčky do vstupov do bytového domu nadväzujú výškovo na existujúcu niveletu vozovky a kolmo prerušujú navrhovaný chodník. Z tohto dôvodu bude potrebné pri každom chodníčku prekonávať výškový rozdiel navrhovaného chodníka rampou, čo si vyžiada výmenu cestného okrajového obrubníka, ktorý bude vymenený za nový a bude zapustený v spáde popri rampe. V ostatných častiach bude nový betónasfaltový kryt chodníka výškovo kopírovať úroveň existujúcich cestných obrubníkov.

V juhovýchodnej časti je paralelne so štítovou stenou bytového domu navrhnutý zárubný múrik z gabiónových košov 300/500/1000 mm, vyložený kamenivom frakcie 63 – 125 mm.

V rámci sanácie existujúcich chodníkov, resp. v mieste nových chodníkov v kontakte s trávnikmi, sú navrhnuté nové záhradné obrubníky, uložené v betónovom lôžku. V miestach pravouhlých zlomov chodníkov je navrhnuté oblúkové doplnenie chodníkov so segmentovými obrubníkmi dĺžky 500 mm.

V dvoch polohách sú naprieč existujúcou komunikáciou navrhnuté prepojovacie, upokojujúce chodníky z kociek z prírodného kameňa (žula, alt. andezit) ako optický retardér. Pre zabezpečenie bezbariérového pohybu osôb budú preto existujúce nadväzujúce chodníky znížené čiastočne rampami a v kontakte prejazdnými obrubníkmi. Okraje vydláždenej plochy budú vo väzbe na vozovku doplnené asfaltobetónom.

Dvojica t. č. nevyužívaných betónových plôch bude dobetónovaná a na vzniknutý podklad bude vyhotovený gumoliaty športový povrch. Povrch vyhotoviť podľa technologického predpisu výrobcu. Dizajn grafiky povrchov a umiestnenie kopčekov upresní dodávateľ v technologickej dokumentácii, ktorú vyhotoví pred realizáciou. Gumoliaty povrch v ploche HP8 bude hrubý 110 mm, na ploche HP9 90 mm, avšak v okrajovej polohe bude tento v páse širokom cca 500 mm spádovaný k obrubníku do hrúbky 40 mm. Na ploche HP9a bude hrúbka povrchu 40 mm.

Existujúce spádové pomery súčasných spevnených plôch ostávajú nezmenené. Dažďová voda z chodníkov z väčšej časti presiakne do trávnikov. Voda z hracích plôch rovnako presiakne do podložia, resp. trávnikov. Prechodové chodníky cez existujúcu komunikáciu musia byť osadené tak, aby nenarušili odtok dažďovej vody do existujúcich vpustí. Dažďové vpuste nie sú predmetom PD.

Novonavrhované podkladné betóny pre chodníky bude potrebne priečne dilatovať narezaním do 48 hodín od betonáže, alter. v čase betonáže vložením separačnej asfaltovej lepenky. Dĺžky jednotlivých dilatačných úsekov budú 3 000 – 4 500 mm.

Všetky sanované a doplnené chodníky mimo prechodových chodníkov z kameňa budú mať povrchovú úpravu z asfaltobetónu hrúbky 50 mm. Jednotlivé konštrukčné skladby spevnených plôch sú podrobne rozpísané a graficky znázornené vo výkresovej časti.

**e) Hracie prvky a mobiliár**

Na hracích plochách je navrhnuté osadenie hracích prvkov. Výber a osadenie prvkov je navrhnuté tak, aby boli dodržané dostatočné bezpečnostné zóny jednotlivých prvkov. Okrem hracích zostáv sú navrhnuté vo vnútrobloku dve sedacie zostavy a prvky mestského mobiliáru – stojan na bicykle, dvojica smetných košov a kôš na psie exkrementy. Podrobná špecifikácia a spôsoby osadenia prvkov sú určené v technických listoch, ktoré sú súčasťou výkresovej časti.

Na ploche HP8 sú osadené zostavy pre deti a odpočinkové sedenie. Plocha HP9 bude slúžiť ako posilňovňa a sú na nej osadené posilňovacie a cvičiace zostavy. Plocha je doplnená odpočinkovým sedením. Plocha HP9a je oplotená športová plocha s možnosťou hrať loptové hry vrátane rekreačného basketbalu (neregulérne rozmery). Na existujúcej konštrukcii, ktorá bude repasovaná novými nátermi sa vymenia nové odrazové dosky s novými košmi.

**f) Renovácia oplotenia plochy HP9a**

Existujúce nosné stĺpy budú repasované novými nátermi. Opravená bude aj vstupná existujúca brána (nové pánty, zaisťovacie kovanie, v prípade potreby úprava výšky krídel s ohľadom na nárast výšky športovej plochy). Existujúce pletivo bude kompletne vymenené za nové tkané oceľové poplastované pletivo. Farba celého oplotenia RAL 6005.